Приложение №2

ТЕХНИЧЕСКА СПЕЦИФИКАЦИЯ
Целта на настоящата обществена поръчка е: Избор на изпълнител за изпълнение на строителни монтажни и ремонтни работи на обект: 
„ Основен ремонт на покрив СУ „Васил Левски“ в гр. Кула:

Училищният комплекс на СУ „Васил Левски“ в гр.Кула се състои от няколко сгради, строени през различни периоди, което определя и наименованията им: „стара сграда“, където се обучава начален курс, най-рано построена масивна сграда, на два етажа, с четирискатен покрив /ниско тяло/, покрит с керемида, „нова сграда“, където се обучават учениците от V до XII клас, на четири етажа /високо тяло/, с плосък покрив и т.нар. „тунел“, който представлява топлата връзка между двете сгради, където са обособени класни стаи и кабинети, със двускатен покрив, покрит с покривна хидроизолационна мушама; други обслужващи сгради – парокотелно и складове.
Настоящата поръчка включва ремонт на покрива на Ниско тяло и физкултурен салон: Сградата е построена през 1955 година, монолитно строителство. Междуетажните подови конструкции са стоманобетонови плочи с дебелина 20 см. Покривната конструкция – четирискатна дървена конструкция – столици, майи, ребра, дъсчена обшивка, керемиди. Подменена е дограмата, правени са частични ремонти на покрива, вътрешни ремонти и освежаване на фасадата. През последните две-три години лошите метеорологични условия – обилни валежи от дъжд и сняг доведоха до компрометиране на участъци от покрива на училището. Доста керемиди са повредени, счупени, появили са се течове, които увреждат конструкцията на покрива. Създават се сериозни течове по тавана и стените. Това влошава вътрешната атмосфера и уют на учащите и преподавателите. Поради ограничен финансов ресурс, основни ремонти на покрива не са предприемани, но дървената конструкция все още не е компрометирана. Подмяна на керемидите и хидроизолация на покрива ще удължат живота и на дървената конструкция. 
С ремонта се предвижда подмяна на компрометирани дървени елементи от покривната конструкция и монтаж на нови улуци и водосточни тръби. Не се засягат никакви носещи конструктивни елементи – тухлени зидове и подови конструкции.
Керемидите да се демонтират, да се накове нова летвена скара и компрометираните керемиди да се заменят с такива от същия тип, да се направи нова дървена обшивка и хидроизолационна мембрана. Предвижда се подмяна на елементите на покривната конструкция с недопустими провисвания и деформации, като се спазват съществуващите им сечения. Дървеният материал да притежава във въздушно-сухо състояние II категория с Rb=13MP, плътност 490 кг/м³ и влажност до 20%. Всички видове съединителни средства и изделия от дървесина, използвани в конструкцията трябва да отговарят на действащите у нас стандартизационни нормативни документи /БДС/. Якостните характеристики на вложените материали се доказват със сертификати за качество и лабораторни протоколи, заверени с подпис и печат. Предвижда се ремонт на 8 броя комини, подмяна на всички улуци и водосточни тръби. Ремонт на покрив на Топла връзка между ниско и високо тяло /тунел/: Съществуващия покрив е двускатен с площ около 240 кв.м., с малък наклон, покритие от хидроизолационна мушама, компрометирана на доста места. Отвеждането на дъждовните води се осъществява посредством барбакани, около които участъците са разрушени и се създават течове по фасадата и покривната плоча. С ремонта се предвижда да се направи метална конструкция върху целия покрив, покритие от ламарина ЛТ 45/5 мм, цвят черен, монтаж на нови улуци и водосточни тръби.
Реализирането на ремонта съответства на изискванията на нормативните актове, техническите спецификации за носимоспособност и дълготрайност, предявени с текста на чл.169 от ЗУТ. При извършването на ремонта стриктно да се спазват указаните размери на сечения и разстояния в приложения чертеж. СМР и СРР да се извършват под ръководството на технически правоспособно лице, като по време на изпълнението им стриктно да се спазват инструкциите от Наредба №3/2004 г. за минималните изисквания за здравословни и безопасни условия на труд.
НОРМАТИВНИ ДОКУМЕНТИ:

· ЗУТ
· Наредба №3 /2004г., за минималните изисквания за здравословни и безопасни условия на труд.
· Наредба № 2 от 31.07.2003 г. за въвеждане в експлоатация на строежите в Република България и минимални гаранционни срокове за изпълнени строителни и монтажни работи, съоръжения и строителни обекти
ГАРАНЦИОННИ СРОКОВЕ
Гаранционните срокове са съгласно предвидените в чл. 20, ал. 4 от Наредба № 2 от 31.07.2003 г. за въвеждане в експлоатация на строежите в Република България и минимални гаранционни срокове за изпълнени строителни и монтажни работи, съоръжения и строителни обекти (обн., ДВ. бр. 72 от 2003 г.) (Наредба № 2 от 31.07.2003 г.)

МЕСТОПОЛОЖЕНИЕ, ДАННИ ЗА ВЪЗЛОЖИТЕЛЯ, ОФИЦИАЛЕН ЕЗИК
Място за изпълнение на поръчката е: гр.Кула, обл.Видин, обектът е в регулация, в централна градска част, населено място гр.Кула, УПИ ІІ-459, кв.66 по плана на гр.Кула, ул.“Възраждане“ №30-32, сгради с идентификатор 40525.701.459.1 /физкултурен салон/, 40525.701.459.2 /сграда за образование/, 40525.701.459.9 /сграда за образование/.
Данни за Възложителя: Община Кула, 3800, гр.Кула, ул. „Възраждане“ № 38

Лица за контакт: инж. Илинка Найденова – Директор Дирекция „Специализирана администрация“, при Община Кула – 0938/3-22-27; 

Официален език - Официалният език на документацията, офертите на участниците и езикът на комуникация е българският.

            ФИНАНСИРАНЕ

ВЪЗЛОЖИТЕЛЯТ финансира дейностите с целеви средства, предоставени  на Община Кула за капиталови разходи. 
ПЛАЩАНИЯ
ВЪЗЛОЖИТЕЛЯТ заплаща стойността на възложените работи по банков път, по посочена от ИЗПЪЛНИТЕЛЯ банкова сметка по следния начин:

· авансово плащане в размер до 35 % (тридесет и пет процента) от сумата за изпълнение на строителството, без стойността на допълнително възникнали непредвидени разходи. Изплащането се извършва в срок до 20 календарни дни след представяне на фактура и получена целева субсидия от МФ. Авансовото плащане се приспада пропорционално от всяко междинно плащане. 

· междинни плащания  -  след доказване на реално извършени видове работи в размер не по-малко от 55 % от стойността на предвидените СМР. Изплащането се извършва в срок до 20 календарни дни след подписване и представяне на протокол - обр. № 19 за действително извършени и подлежащи на разплащане видове работи в размер не по-малко от 55 % от стойността на предвидените СМР и представяне на фактура, но не по-рано от получаване на целевата субсидия от Министерство на финансите в рамките на средствата, определени в бюджет 2020 г. на общината;

· окончателното плащане, в размер не по-малко от 10 % (десет на сто) от общата стойност на СМР, предмет на договора. Изплащането се извършва в срок до 20 календарни дни след подписване и представяне на Констативен акт за установяване годността за приемане на строежа - Констативен акт обр. № 15, предмет на поръчката, без забележки по изпълнението, екзекутивна документация, протокол - обр. № 19 за действително извършени и подлежащи на заплащане на окончателни видове СМР по одобрени цени, подписани от страните и оригинална фактура за окончателната стойност на дължимата сума и съгласно клаузите договора. От окончателното плащане се приспадат остатъка от авансовото плащане и всички суми за неизвършени СМР и начислени неустойки, в случай че има такива.

Непредвидените разходи следва да са в размер на максимум до 3% от стойността на СМР.

*Непредвидени разходи за строителни и монтажни работи са разходите, свързани с увеличаване на заложени количества строителни и монтажни работи и/или добавяне на нови количества или видове строителни и монтажни работи, които към момента на възлагане на поръчката обективно не са могли да бъдат предвидени, но при изпълнение на дейностите са обективно необходими за въвеждане на обекта в експлоатация.

Остойностяването на одобрените за изпълнение непредвидени СМР се извършва при следните параметри на ценообразуване:

1. Часова ставка.... лв./ч.ч.

2. Допълнителни разходи върху труд 
%

3. Допълнителни разходи върху механизация
%

4. Доставно -складови разходи.. %

5. Печалба
%

В общата стойност за изпълнение на СМР следва да включва и до 3% непредвидени разходи* по време на изпълнение на СМР, които се отразяват в общата цена от ценовото предложение. Непредвидените разходи се доказват с подписване на протокол между Възложителя и Изпълнителя на обекта, и се отчитат на окончателно плащане. 
Настоящата техническа спецификация е изготвена на база съществуващо положение и извършен оглед на покривите.
Неразделна част от ценовото предложение с горецитираните параметри са подробните анализи на единичните цени за всяка една дейност.

Подробната Количествено-стойностна сметка и анализните цени да се представят на хартиен и магнитен носител във формат Excel или еквивалентен.
Забележки: В съответствие с разпоредбите на чл. 48, ал. 2 от Закона за обществените поръчки в случай, че в настоящата Техническа спецификация или в друг документ от документацията са посочени стандарт, спецификация, техническа оценка, техническо одобрение или технически еталон следва да се чете и разбира „ИЛИ ЕКВИВАЛЕНТНО/И”!

В съответствие с разпоредбите на чл. 49, ал. 2 от Закона за обществените поръчки в случай, че в настоящата Техническа спецификация или в друг документ от документацията са посочени - конкретен модел, източник или специфичен процес, който характеризира продуктите или услугите, предлагани от конкретен потенциален изпълнител, търговска марка, патент, тип или конкретен произход или производство следва да се чете и разбира „ИЛИ ЕКВИВАЛЕНТНО/И”!


